title: Odluka Vijeća (EU) 2021/1093 od 28. lipnja 2021. o utvrđivanju provedbenih pravila o službeniku za zaštitu podataka Vijeća, primjeni Uredbe (EU) 2018/1725 Europskog parlamenta i Vijeća i ograničenjima pravâ ispitanikâ u kontekstu izvršavanja zadaća službenika za zaštitu podataka Vijeća te o stavljanju izvan snage Odluke Vijeća 2004/644/EZ

text:
                  5.7.2021

                  HR

                  Službeni list Europske unije

                  L 236/55

         ODLUKA VIJEĆA (EU) 2021/1093
         od 28. lipnja 2021.
         o utvrđivanju provedbenih pravila o službeniku za zaštitu podataka Vijeća, primjeni Uredbe (EU) 2018/1725 Europskog parlamenta i Vijeća i ograničenjima pravâ ispitanikâ u kontekstu izvršavanja zadaća službenika za zaštitu podataka Vijeća te o stavljanju izvan snage Odluke Vijeća 2004/644/EZ
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 240. stavak 3.,
         uzimajući u obzir Uredbu (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (1), a posebno njezin članak 45. stavak 3.,
         budući da:

                     (1)

                     Uredbom (EU) 2018/1725 utvrđuju se načela i pravila koja se primjenjuju na sve institucije i sva tijela Unije te se predviđa da svaka institucija ili svako tijelo Unije imenuje službenika za zaštitu podataka.

                     (2)

                     Člankom 45. stavkom 3. Uredbe (EU) 2018/1725 zahtijeva se da svaka institucija ili svako tijelo Unije donese provedbena pravila koja se odnose na službenika za zaštitu podataka („provedbena pravila”). Provedbena pravila trebala bi se posebno odnositi na zadaće, dužnosti i ovlasti službenika za zaštitu podataka Vijeća i Glavnog tajništva Vijeća.

                     (3)

                     Provedbenim pravilima trebalo bi utvrditi postupke za ostvarivanje pravâ ispitanikâ i za ispunjavanje obveza svih relevantnih aktera u okviru Vijeća i Glavnog tajništva Vijeća („GTV”) u vezi s obradom osobnih podataka.

                     (4)

                     Uredbom (EU) 2018/1725 predviđaju se jasne odgovornosti voditeljâ obrade podataka, posebno u pogledu pravâ ispitanikâ. Provedbenim pravilima trebalo bi osigurati da Vijeće i GTV ispunjavaju svoje odgovornosti kao voditelj obrade na ujednačen i transparentan način. Trebalo bi utvrditi pravila kako bi se odredilo tko je odgovoran za postupak obrade koji se provodi u ime Vijeća ili GTV-a. U tom je pogledu primjereno uvesti pojam „delegiranog voditelja obrade” kako bi se precizno naznačile odgovornosti subjekata GTV-a, posebno u pogledu pojedinačnih odluka o pravima ispitanikâ. Osim toga, primjereno je uvesti pojam „operativnog voditelja obrade” koji se, pod odgovornošću delegiranog voditelja obrade, imenuje kao osoba odgovorna za osiguravanje usklađenosti u praksi te za obradu zahtjeva ispitanikâ povezanih s postupkom obrade. Kako bi se precizno naznačile odgovornosti u GTV-u za svaku aktivnost obrade, operativni voditelj obrade trebao bi biti precizno naveden u evidenciji koja se vodi u registru. Imenovanje operativnog voditelja obrade ne sprječava upotrebu kontaktne točke u praksi, na primjer u obliku zajedničke adrese e-pošte koju treba staviti na raspolaganje za zahtjeve ispitanikâ.

                     (5)

                     U određenim slučajevima više glavnih uprava ili službi GTV-a zajednički provode postupak obrade kako bi ispunili svoju misiju. U takvim bi slučajevima te glave uprave ili službe trebale osigurati uspostavu internih dogovora kako bi se na transparentan način odredile njihove odgovornosti na temelju Uredbe (EU) 2018/1725, posebno u pogledu pravâ ispitanikâ, izvješćivanja Europskog nadzornika za zaštitu podataka i vođenja evidencije.

                     (6)

                     Kako bi se olakšalo izvršavanje odgovornosti delegiranih voditelja obrade, svaka glavna uprava ili svaka druga služba GTV-a trebala bi imenovati koordinatora zaštite podataka. Koordinatori zaštite podataka trebali bi pomagati glavnoj upravi ili drugoj službi GTV-a u svim aspektima zaštite osobnih podataka i sudjelovati u mreži koordinatora zaštite podataka u GTV-u kako bi se osigurali koherentni provedba i tumačenje Uredbe (EU) 2018/1725.

                     (7)

                     Na temelju članka 45. stavka 1. točke (b) Uredbe (EU) 2018/1725 službenik za zaštitu podataka može izdavati dodatne upute o funkciji koordinatora zaštite podataka.

                     (8)

                     Člankom 25. stavkom 1. Uredbe (EU) 2018/1725 svakoj instituciji ili svakom tijelu Unije pruža se mogućnost da ograniči primjenu članaka od 14. do 17. i članaka 19., 20. i 35. te uredbe, kao i načela transparentnosti utvrđenog u članku 4. stavku 1. točki (a) te uredbe u mjeri u kojoj njegove odredbe odgovaraju pravima i obvezama predviđenima u člancima od 14. do 17. i člancima 19. i 20. te uredbe.

                     (9)

                     U određenim slučajevima službenik za zaštitu podataka možda će trebati ograničiti pravâ ispitanikâ kako bi obavio zadaće praćenja te istražne, revizijske ili savjetodavne zadaće utvrđene u članku 45. Uredbe (EU) 2018/1725, poštujući pritom standarde zaštite osobnih podataka na temelju te uredbe. Potrebno je donijeti interna pravila na temelju kojih službenik za zaštitu podataka može ograničiti pravâ ispitanikâ u skladu s člankom 25. te uredbe („interna pravila”).

                     (10)

                     Interna pravila trebala bi se primjenjivati na sve postupke obrade podataka koje Vijeće i GTV provode u okviru zadaća praćenja te istražnih, revizijskih ili savjetodavnih zadaća službenika za zaštitu podataka. Interna pravila trebala bi se primjenjivati i na postupke obrade koji su dio zadaća povezanih s istražnim ili revizijskim funkcijama službenika za zaštitu podataka, kao što su postupci na temelju pritužbi koje vodi službenik za zaštitu podataka. Interna pravila trebala bi se primjenjivati i na zadaće praćenja te savjetodavne zadaće koje službenik za zaštitu podataka obavlja kada pruža pomoć glavnim upravama i službama GTV-a i surađuje s glavnim upravama i službama GTV-a izvan okvira svojih administrativnih istraga i svojih revizija.

                     (11)

                     Vijeće i GTV možda će trebati primijeniti ograničenja na temelju razloga navedenih u članku 25. stavku 1. točkama (c), (g) i (h) Uredbe (EU) 2018/1725 na postupke obrade podataka koji se provode u okviru zadaća praćenja te istražnih, revizijskih ili savjetodavnih zadaća službenika za zaštitu podataka kada je to potrebno za zaštitu zadaća službenika za zaštitu podataka, povezanih istraga i postupaka, alata i metoda istraga i revizija službenika za zaštitu podataka, kao i pravâ drugih osoba u vezi sa zadaćama službenika za zaštitu podataka.

                     (12)

                     Radi održavanja djelotvorne suradnje, Vijeće i GTV možda će trebati primijeniti ograničenja pravâ ispitanikâ kako bi zaštitili informacije koje sadržavaju osobne podatke koji potječu iz drugih glavnih uprava i službi GTV-a ili iz drugih institucija ili tijela Unije. U tu svrhu službenik za zaštitu podataka trebao bi se savjetovati s tim glavnim upravama i službama GTV-a ili s tim drugim institucijama ili tijelima o relevantnim razlozima za takva ograničenja te o nužnosti i razmjernosti takvih ograničenja.

                     (13)

                     Službenik za zaštitu podataka i, prema potrebi, glavne uprave i službe GTV-a, trebali bi transparentno postupati sa svim ograničenjima i evidentirati svaku primjenu ograničenjâ u odgovarajućem sustavu evidencije.

                     (14)

                     Na temelju članka 25. stavka 8. Uredbe (EU) 2018/1725 voditelji obrade mogu odgoditi ili uskratiti obavješćivanje ispitanika o razlozima za primjenu ograničenja ako bi to na bilo koji način ugrozilo svrhu ograničenja. Osobito kada se primjenjuje ograničenje prava predviđenih u člancima 16. i 35. te uredbe, obavješćivanje o takvom ograničenju ugrozilo bi svrhu ograničenja. Kako bi se osiguralo da je pravo ispitanika da bude obaviješten u skladu s tim člancima ograničeno samo dok postoje razlozi za odgodu, službenik za zaštitu podataka odnosno glavna uprava ili služba GTV-a koja primjenjuje ograničenje trebali bi redovito preispitivati svoje stajalište.

                     (15)

                     Ako se primjenjuje ograničenje drugih prava ispitanikâ, službenik za zaštitu podataka trebao bi u svakom pojedinačnom slučaju procijeniti bi li obavješćivanje o ograničenju ugrozilo njegovu svrhu.

                     (16)

                     Radi osiguravanja usklađenosti s ovom Odlukom, službenik za zaštitu podataka trebao bi provesti neovisno preispitivanje ograničenja koja druge glavne uprave ili službe GTV-a primjenjuju na temelju ove Odluke.

                     (17)

                     Svako ograničenje koja se primjenjuje na temelju ove Odluke trebalo bi biti nužno i razmjerno u demokratskom društvu.

                     (18)

                     U skladu s člankom 41. stavcima 1. i 2. Uredbe (EU) 2018/1725 obaviješten je Europski nadzornik za zaštitu podataka, provedeno je savjetovanje s njim te je on dao mišljenje (2).

                     (19)

                     Provedbenim pravilima Uredbe (EU) 2018/1725 ne dovode se u pitanje Uredba (EZ) br. 1049/2001 Europskog parlamenta i Vijeća (3), Odluka Vijeća 2004/338/EZ, Euratom (4), a posebno njezin Prilog II., Odluka Vijeća 2013/488/EU (5), a posebno odjeljak VI. dio II. njezina Priloga, kao ni Odluka glavnog tajnika Vijeća/Visokoga predstavnika za zajedničku vanjsku i sigurnosnu politiku od 25. lipnja 2001. (6).

                     (20)

                     Odlukom Vijeća 2004/644/EZ (7) utvrđena su provedbena pravila u vezi s Uredbom (EZ) br. 45/2001 Europskog parlamenta i Vijeća. Uredbom (EU) 2018/1725 stavljena je izvan snage Uredba (EZ) br. 45/2001, s učinkom od 11. prosinca 2019. Kako bi se osiguralo da se primjenjuje samo jedan skup provedbenih pravila, trebalo bi staviti izvan snage Odluku 2004/644/EZ,

               DONIJELA JE OVU ODLUKU:
         ODJELJAK 1.

            OPĆE ODREDBE

            Članak 1.
            Predmet i područje primjene

               1.   Ovom Odlukom utvrđuju se pravila i postupci na temelju kojih Vijeće i Glavno tajništvo Vijeća (GTV) primjenjuju Uredbu (EU) 2018/1725 te se utvrđuju daljnja provedbena pravila o službeniku za zaštitu podataka Vijeća.

               2.   Ovom se Odlukom utvrđuju pravila koja Vijeće i GTV moraju poštovati u vezi sa zadaćama praćenja te istražnim, revizijskim ili savjetodavnim zadaćama službenika za zaštitu podataka kada obavješćuju ispitanike o obradi njihovih osobnih podataka u skladu s člancima 14., 15. i 16. Uredbe (EU) 2018/1725.

               3.   Ovom se Odlukom utvrđuju uvjeti pod kojima Vijeće i GTV, u vezi s aktivnostima praćenja te istražnim, revizijskim ili savjetodavnim aktivnostima službenika za zaštitu podataka, mogu ograničiti primjenu članka 4., članaka od 14. do 17. i članaka 19., 20. i 35. Uredbe (EU) 2018/1725, u skladu s člankom 25. stavkom 1. točkama (c), (g) i (h) te uredbe.

               4.   Ova se Odluka primjenjuje na obradu osobnih podataka koju Vijeće i GTV provode za potrebe zadaća službenika za zaštitu podataka navedenih u članku 45. Uredbe (EU) 2018/1725 ili u vezi s tim zadaćama.

            Članak 2.
            Voditelj obrade
            Za potrebe ove Odluke Vijeće i GTV smatraju se voditeljem obrade u smislu članka 3. točke 8. Uredbe (EU) 2018/1725.

            Članak 3.
            Definicije
            Za potrebe ove Odluke primjenjuju se sljedeće definicije:

                        1.

                        „službenik za zaštitu podataka” znači osoba koju je glavni tajnik Vijeća imenovao na temelju članka 43. Uredbe (EU) 2018/1725;

                        2.

                        „zadaće službenika za zaštitu podataka” znači zadaće iz članka 45. Uredbe (EU) 2018/1725;

                        3.

                        „osoblje GTV-a” znači svi dužnosnici GTV-a i sve ostale osobe koje su obuhvaćene Pravilnikom o osoblju za dužnosnike Europske unije i Uvjetima zaposlenja ostalih službenika Unije, utvrđenima Uredbom Vijeća (EEZ, Euratom, EZUČ) br. 259/68 (8) („Pravilnik o osoblju”) ili koje rade za GTV na temelju ugovora (primjerice pripravnici, savjetnici, ugovorni djelatnici, službenici koje su uputile države članice).

                        4.

                        „delegirani voditelj obrade” znači čelnik glavne uprave ili službe GTV-a koja samostalno ili zajedno s ostalima određuje svrhe i sredstva obrade osobnih podataka u ime Vijeća ili GTV-a u okviru obavljanja misije te glavne uprave ili službe;

                        5.

                        „operativni voditelj obrade” znači član osoblja GTV-a na srednjoj ili višoj rukovodećoj razini kojeg je imenovao delegirani voditelj obrade kako bi mu pomagao u osiguravanju usklađenosti s Uredbom (EU) 2018/1725 za postupke obrade za koje je odgovoran te kako bi služio kao glavna kontaktna točka za ispitanike;

                        6.

                        „koordinator zaštite podataka” znači član osoblja GTV-a koji je u svakoj glavnoj upravi ili svakoj drugoj službi GTV-a imenovan uz savjetovanje sa službenikom za zaštitu podataka kako bi toj glavnoj upravi ili službi pomagao u svim aspektima zaštite osobnih podataka te kako bi se kao predstavnik te glavne uprave ili službe u bliskoj suradnji sa službenikom za zaštitu podataka bavio pitanjima zaštite podataka.

         ODJELJAK 2.

            SLUŽBENIK ZA ZAŠTITU PODATAKA

            Članak 4.
            Imenovanje i status službenika za zaštitu podataka

               1.   Glavni tajnik Vijeća imenuje službenika za zaštitu podataka iz redova osoblja GTV-a i upisuje ga u registar pri Europskom nadzorniku za zaštitu podataka u skladu s člankom 43. Uredbe (EU) 2018/1725.

               2.   Službenika za zaštitu podataka odabire se na temelju njegovih stručnih kvalifikacija, a posebno stručnog znanja o pravu zaštite podataka i praksama u području zaštite podataka te sposobnosti izvršavanja zadaća iz članka 45. Uredbe (EU) 2018/1725. Službenik za zaštitu podataka također dobro poznaje GTV, njegovu strukturu te njegova administrativna pravila i administrativne postupke. Za potrebe obavljanja njegovih zadaća službenika za zaštitu podataka oslobađa se od svih ostalih zadaća u okviru GTV-a.

               3.   Službenika za zaštitu podataka imenuje se na razdoblje od pet godina te ga se može ponovno imenovati.

               4.   Službenik za zaštitu podataka i njegovo osoblje izravno su povezani s glavnim tajnikom Vijeća i izravno mu odgovaraju.

               5.   U izvršavanju svojih zadaća službenik za zaštitu podataka djeluje neovisno i u pogledu interne primjene odredaba Uredbe (EU) 2018/1725 ili njegove suradnje s Europskim nadzornikom za zaštitu podataka ne prima nikakve upute od glavnog tajnika Vijeća, od delegiranih voditelja obrade ili od operativnih voditelja obrade niti od bilo koga drugoga.

               6.   Vijeće i GTV podupiru službenika za zaštitu podataka u izvršavanju zadaća iz članka 45. Uredbe (EU) 2018/1725 pružajući mu sredstva potrebna za izvršavanje tih zadaća i pristup osobnim podacima i postupcima obrade te za održavanje njegova stručnog znanja.

               7.   Službenik za zaštitu podataka ne smije biti razriješen dužnosti ili kažnjen zbog izvršavanja svojih zadaća. Službenika za zaštitu podataka može se razriješiti dužnosti samo u skladu s člankom 44. stavkom 8. Uredbe (EU) 2018/1725. U svrhu pribavljanja suglasnosti Europskog nadzornika za zaštitu podataka za takvo razrješenje u skladu s tim člankom, s Europskim nadzornikom za zaštitu podataka savjetuje se pisanim putem. Preslika te suglasnosti šalje se službeniku za zaštitu podataka.

               8.   GTV, a posebno delegirani voditelji obrade i operativni voditelji obrade, osiguravaju da je službenik za zaštitu podataka na primjeren način i pravodobno uključen u sva pitanja povezana sa zaštitom osobnih podataka.

            Članak 5.
            Zadaće i dužnosti

               1.   Službenik za zaštitu podataka izvršava sve zadaće predviđene u članku 45. Uredbe (EU) 2018/1725. Službenik za zaštitu podataka posebno:

                           (a)

                           osigurava da Vijeće i GTV primjenjuju i provode Uredbu (EU) 2018/1725 te prati usklađenost s tom uredbom i primjenjivim pravnim okvirom za zaštitu osobnih podataka;

                           (b)

                           savjetuje glavnog tajnika Vijeća, delegirane voditelje obrade i operativne voditelje obrade o pitanjima koja se odnose na primjenu odredaba o zaštiti podataka;

                           (c)

                           savjetuje delegirane voditelje obrade i operativne voditelje obrade te im pomaže u provedbi procjene učinka na zaštitu podataka u skladu s člancima 39. i 40. Uredbe (EU) 2018/1725;

                           (d)

                           osigurava da postupci obrade ne utječu negativno na prava i slobode ispitanikâ;

                           (e)

                           podiže svijest o primjenjivom pravnom okviru za zaštitu osobnih podataka i doprinosi stvaranju kulture zaštite osobnih podataka u okviru GTV-a.

                     Sa službenikom za zaštitu podataka mogu se savjetovati glavni tajnik Vijeća, dotični voditelji obrade, odbor za osoblje i svaki pojedinac, bez postupanja putem službenih kanala, u vezi sa svakim pitanjem koje se odnosi na primjenu ili provedbu Uredbe (EU) 2018/1725.

               2.   Službenik za zaštitu podataka vodi registar evidencije aktivnosti obrade te ga stavlja na raspolaganje javnosti u skladu s člankom 12.

               3.   Službenik za zaštitu podataka vodi interni registar povreda osobnih podataka u smislu članka 3. točke 16. Uredbe (EU) 2018/1725.

               4.   Službenik za zaštitu podataka na zahtjev savjetuje delegiranog voditelja obrade u vezi s primjenom ograničenja primjene članaka od 14. do 22., članaka 35. i 36. te članka 4. Uredbe (EU) 2018/1725.

               5.   Službenik za zaštitu podataka organizira redovite sastanke koordinatorâ zaštite podataka te predsjeda tim sastancima.

               6.   Službenik za zaštitu podataka podnosi godišnje izvješće o svojim aktivnostima glavnom tajniku Vijeća i stavlja ga na raspolaganje osoblju GTV-a.

               7.   Službenik za zaštitu podataka surađuje sa službenicima za zaštitu podataka koje su imenovale druge institucije i tijela Unije i redovito prisustvuje sastancima koje sazivaju Europski nadzornik za zaštitu podataka ili službenici za zaštitu podataka drugih institucija i tijela Unije s ciljem olakšavanja dobre suradnje, posebno razmjenom iskustava i najbolje prakse.

               8.   Službenik za zaštitu podataka smatra se delegiranim voditeljem obrade za postupke obrade provedene pri izvršavanju njegovih zadaća.

            Članak 6.
            Ovlasti
            U obavljanju svojih zadaća i obveza službenik za zaštitu podataka:

                        (a)

                        u svakom trenutku ima pristup podacima koji čine predmet postupaka obrade kao i svim uredima, instalacijama za obradu podataka i nosačima podataka;

                        (b)

                        može zahtijevati pravna mišljenja od pravne službe Vijeća;

                        (c)

                        može zahtijevati drugu vrstu potpore od relevantnih glavnih uprava i službi GTV-a;

                        (d)

                        može dodijeliti predmete dotičnim glavnim upravama i službama GTV-a kako bi poduzele primjerene daljnje mjere;

                        (e)

                        na zahtjev ili na vlastitu inicijativu može provoditi istrage pitanja i događaja koji su izravno povezani sa zadaćama službenika za zaštitu podataka u skladu s postupkom utvrđenim u članku 14.;

                        (f)

                        glavnom tajniku Vijeća može predlagati administrativne mjere i izdavati opće preporuke o odgovarajućoj primjeni Uredbe (EU) 2018/1725;

                        (g)

                        GTV-u, delegiranim voditeljima obrade i operativnim voditeljima obrade može davati preporuke za praktično poboljšanje primjene Uredbe (EU) 2018/1725, uključujući sljedeće:

                                    i.

                                    pozvati delegiranog voditelja obrade ili izvršitelja obrade da poštuje zahtjev ispitanika za ostvarivanje njegovih prava na temelju Uredbe (EU) 2018/1725;

                                    ii.

                                    delegiranom voditelju obrade ili izvršitelju obrade izdati upozorenja ako se postupkom obrade krše odredbe Uredbe (EU) 2018/1725 i pozvati ih da usklade postupke obrade s navedenom uredbom, prema potrebi na određeni način i u određenom roku;

                                    iii.

                                    pozvati delegiranog voditelja obrade ili izvršitelja obrade da suspendira protok podataka prema primatelju u državi članici, trećoj zemlji ili međunarodnoj organizaciji;

                                    iv.

                                    zatražiti od delegiranog voditelja obrade ili izvršitelja obrade da mu u utvrđenom roku podnese izvješće o daljnjim mjerama poduzetima u vezi s preporukom ili savjetima službenika za zaštitu podataka;

                        (h)

                        može zatražiti usluge vanjskih stručnjaka iz područja komunikacijskih i informacijskih tehnologija na temelju prethodne suglasnosti dužnosnika za ovjeravanje u skladu s Uredbom (EU, Euratom) 2018/1046 Europskog parlamenta i Vijeća (9);

                        (i)

                        poziva se u relevantna upravljačka tijela i relevantne odbore GTV-a kad god se raspravlja o pitanjima u vezi s obradom osobnih podataka te može predlagati relevantne točke na dnevni red tih tijela i odbora;

                        (j)

                        može skrenuti pozornost tijela za imenovanja GTV-a na sve slučajeve u kojima pojedini član osoblja GTV-a ne ispunjava obveze iz Uredbe (EU) 2018/1725 te predložiti pokretanje administrativne istrage radi moguće primjene sankcija predviđenih u članku 69. te uredbe;

                        (k)

                        odgovoran je za početne odluke o zahtjevima za pristup dokumentima koji se nalaze u posjedu njegova ureda na temelju Uredbe (EZ) 1049/2001 uz savjetovanje s relevantnim službama GTV-a.

         ODJELJAK 3.

            PRAVA I OBVEZE AKTERA U PODRUČJU ZAŠTITE PODATAKA

            Članak 7.
            Savjetovanje sa službenikom za zaštitu podataka i obavješćivanje službenika za zaštitu podataka

               1.   Voditelji obrade uključuju službenika za zaštitu podataka u planiranje aktivnosti koja uključuje obradu osobnih podataka i u raspravu o takvoj aktivnosti. Službenika za zaštitu podataka obavješćuje se o svakom postupku obrade, kao i o svakoj znatnoj promjeni u postojećem postupku obrade.

               2.   Službenika za zaštitu podataka obavješćuje se o nacrtima internih bilješki i odluka GTV-a koje se izravno odnose na internu primjenu Uredbe (EU) 2018/1725.

               3.   Službenika za zaštitu podataka obavješćuje se o svim kontaktima s vanjskim stranama koji se odnose na internu primjenu Uredbe (EU) 2018/1725 i o svakoj interakciji s Europskim nadzornikom za zaštitu podataka, posebno kada se provodi savjetovanje s Europskim nadzornikom za zaštitu podataka ili kada ga se obavješćuje u skladu s člancima 40. i 41. te uredbe.

               4.   Sa službenikom za zaštitu podataka savjetuje se o nacrtima dogovora među zajedničkim voditeljima obrade i o nacrtima ugovornih klauzula o zaštiti podataka ili drugim pravnim aktima kada osobne podatke obrađuje izvršitelj obrade.

            Članak 8.
            Delegirani voditelji obrade

               1.   Delegirani voditelji obrade odgovorni su za osiguravanje da su svi postupci obrade podataka koji su pod njihovim nadzorom u skladu s Uredbom (EU) 2018/1725.

               2.   Delegirani voditelji obrade posebno:

                           (a)

                           imenuju operativnog voditelja obrade koji delegiranom voditelju obrade pomaže u osiguravanju usklađenosti s Uredbom (EU) 2018/1725, posebno u odnosu na ispitanike;

                           (b)

                           vode evidenciju aktivnosti obrade za koje su odgovorni i osiguravaju da operativni voditelj obrade podnese evidenciju i povezanu izjavu o zaštiti osobnih podataka službeniku za zaštitu podataka radi upisa u registar iz članka 12.;

                           (c)

                           odgovorni su za aktivnosti izvršitelja obrade i podizvršitelja obrade koji u njihovo ime obrađuju osobne podatke i osiguravaju da je obrada uređena ugovorom ili drugim pravnim aktom u skladu s člankom 29. stavkom 3. Uredbe (EU) 2018/1725.

               3.   Delegirani voditelji obrade osiguravaju da je službenik za zaštitu podataka pravodobno uključen u sva pitanja povezana s osobnim podacima i uspostavljaju odgovarajuće aranžmane kako bi se osiguralo da je koordinator zaštite podataka propisno uključen u sva pitanja koja se odnose na zaštitu podataka u njihovoj glavnoj upravi ili drugoj službi GTV-a.

               4.   Delegirani voditelji obrade osiguravaju uspostavljanje odgovarajućih tehničkih i organizacijskih mjera kojima se dokazuje da su aktivnosti obrade u skladu s Uredbom (EU) 2018/1725 te daju odgovarajuće upute osoblju GTV-a kako bi se osigurale i povjerljivost obrade i razina sigurnosti primjerena rizicima obrade. Pri odabiru tih mjera mogu se savjetovati sa službenikom za zaštitu podataka.

               5.   Delegirani voditelji obrade izvješćuju službenika za zaštitu podataka o obradi svih zahtjeva ispitanika za ostvarivanje njegovih prava te pomažu službeniku za zaštitu podataka i Europskom nadzorniku za zaštitu podataka u izvršavanju njihovih dužnosti, posebno pružanjem informacija koje su odgovor na njihove zahtjeve u roku od 30 dana.

               6.   Delegirani voditelji obrade odgovorni su za primjenu ograničenja primjene članaka od 14. do 22., članaka 35. i 36. Uredbe (EU) 2018/1725 te članka 4. te uredbe u skladu s relevantnim internim pravilima. Delegirani voditelji obrade uključuju službenika za zaštitu podataka tijekom cijelog postupka kada primjenjuju takvo ograničenje.

               7.   Delegirani voditelji obrade osiguravaju uspostavu internih dogovora s drugim glavnim upravama ili službama GTV-a ako delegirani voditelj obrade provodi postupke obrade zajedno s tim glavnim upravama ili službama GTV-a ili ako te glavne uprave ili službe GTV-a provode dio postupka obrade delegiranog voditelja obrade.
               U dogovorima iz prvog podstavka utvrđuju se odgovornosti delegiranih voditelja obrade i drugih glavnih uprava ili službi GTV-a za poštovanje njihovih obveza u vezi sa zaštitom podataka. Tim dogovorima posebno se utvrđuje delegirani voditelj obrade koji određuje sredstva i svrhe postupka obrade te operativni voditelj obrade za postupak obrade i, prema potrebi, osobe ili subjekti koji pomažu operativnom voditelju obrade, među ostalim, s informacijama u slučaju povreda podataka ili pri osiguravanju ostvarivanja pravâ ispitanikâ.

            Članak 9.
            Operativni voditelji obrade

               1.   Operativni voditelji obrade pomažu delegiranom voditelju obrade u osiguravanju usklađenosti s Uredbom (EU) 2018/1725 za postupke obrade za koje je odgovoran te služe kao glavna kontaktna točka za ispitanike.

               2.   Operativni voditelji obrade posebno:

                           (a)

                           primaju i obrađuju sve zahtjeve ispitanikâ;

                           (b)

                           pripremaju evidenciju aktivnosti obrade za koje su odgovorni i povezanu izjavu o zaštiti osobnih podataka uz savjetovanje s koordinatorom za zaštitu podataka;

                           (c)

                           osiguravaju da su ugovori ili drugi pravni akti kojima se uređuje obrada osobnih podataka koju provodi izvršitelj obrade u skladu s Uredbom (EU) 2018/1725 te se savjetuju sa službenikom za zaštitu podataka o nacrtu ugovornih klauzula o zaštiti podataka;

                           (d)

                           osiguravaju dostupnost dokumentacije kojom se dokazuje usklađenost s Uredbom (EU) 2018/1725.

               3.   Operativni voditelji obrade bez nepotrebne odgode obavješćuju službenika za zaštitu podataka u slučaju povreda osobnih podataka i pružaju mu sve informacije koje su mu potrebne kako bi mu se omogućilo da osigura da Vijeće poštuje obveze u pogledu povreda osobnih podataka iz članaka 34. i 35. Uredbe (EU) 2018/1725.

               4.   U koordinaciji s delegiranim voditeljem obrade i službenikom za zaštitu podataka operativni voditelji obrade prema potrebi obavješćuju Europskog nadzornika za zaštitu podataka u slučaju povreda osobnih podataka. Ako je to primjenjivo, o tome obavješćuju i ispitanike.

               5.   Operativni voditelji obrade osiguravaju da je koordinator za zaštitu podataka upoznat sa svim pitanjima koja se odnose na zaštitu podataka.

               6.   Operativni voditelji obrade procjenjuju rizik za prava i slobode ispitanika u vezi s postupcima obrade za koje su odgovorni i, prema potrebi, provode procjenu učinka na zaštitu podataka. Operativni voditelji obrade traže savjet službenika za zaštitu podataka kada provode navedene procjene učinka i traže savjet o potrebi za prethodnim savjetovanjem u skladu s člancima 39. i 40. Uredbe (EU) 2018/1725.

               7.   Operativni voditelji obrade na zahtjev delegiranog voditelja obrade obavljaju sve ostale zadaće u okviru područja primjene ove Odluke.

            Članak 10.
            Koordinatori zaštite podataka

               1.   Svaka glavna uprava ili druga služba GTV-a uz savjetovanje sa službenikom za zaštitu podataka imenuje jednog ili više koordinatora zaštite podataka koji pomažu delegiranom voditelju obrade i operativnim voditeljima obrade u njegovoj glavnoj upravi ili drugoj službi GTV-a u vezi sa svim aspektima zaštite osobnih podataka.

               2.   Koordinatore zaštite podataka odabire se na temelju njihova znanja i iskustva u pogledu funkcioniranja dotične glavne uprave ili druge službe GTV-a, prikladnosti za funkciju, kompetencija u području zaštite podataka, znanja o načelima informacijskih sustava te njihovih komunikacijskih vještina. Novoimenovani koordinatori zaštite podataka u roku od šest mjeseci od imenovanja moraju dovršiti osposobljavanje radi stjecanja potrebnih kompetencija za obavljanje te funkcije. Koordinator zaštite podataka koji u dvije godine prije imenovanja radio kao osoba za kontakt u drugoj glavnoj upravi ili službi GTV-a izuzet je od tog zahtjeva u pogledu osposobljavanja.

               3.   Funkcija koordinatora zaštite podataka dio je opisa posla svakog člana osoblja GTV-a koji je imenovan osobom za kontakt. Njegove odgovornosti i postignuća navode se u godišnjem izvješću o ocjeni.

               4.   Koordinatori zaštite podataka na primjeren su način i pravodobno uključeni u sva pitanja koja se odnose na zaštitu podataka u svojoj glavnoj upravi ili drugoj službi GTV-a i obavljaju svoje dužnosti u bliskoj suradnji sa službenikom za zaštitu podataka.

               5.   Koordinatori zaštite podataka imaju pravo od voditeljâ obrade i od osoblja dobiti odgovarajuće informacije potrebne za izvršavanje svojih zadaća u okviru svoje glavne uprave ili druge službe GTV-a. To ne uključuje pristup osobnim podacima koji se obrađuju u okviru odgovornosti delegiranog voditelja obrade. Koordinatori zaštite podataka pristupaju osobnim podacima samo ako je to neophodno za obavljanje njihovih zadaća.

               6.   Koordinatori zaštite podataka podižu svijest o pitanjima zaštite podataka i pomažu delegiranim voditeljima obrade u okviru njihove glavne uprave ili druge službe GTV-a u ispunjavanju njihovih obveza, posebno u pogledu:

                           (a)

                           provedbe Uredbe (EU) 2018/1725;

                           (b)

                           određivanja operativnih voditelja obrade, pripreme evidencije postupaka obrade i izjava o zaštiti osobnih podataka prije njihova podnošenja službeniku za zaštitu podataka;

                           (c)

                           sastavljanja popisa svih postojećih postupaka obrade u okviru glavne uprave ili druge službe GTV-a.

               7.   Koordinatori zaštite podataka pomažu operativnim voditeljima obrade u okviru njihove glavne uprave ili druge službe GTV-a u ispunjavanju njihovih obveza, posebno u pogledu:

                           (a)

                           pripreme evidencije postupaka obrade i izjava o zaštiti osobnih podataka prije njihova podnošenja službeniku za zaštitu podataka;

                           (b)

                           dokumentiranja obrade;

                           (c)

                           obrade zahtjevâ ispitanikâ;

                           (d)

                           postupanja u vezi s povredama podataka.

            Članak 11.
            Osoblje GTV-a
            Osoblje GTV-a doprinosi osiguravanju primjene i provedbe Uredbe (EU) 2018/1725. Osoblje GTV-a ima pristup osobnim podacima i obrađuje takve podatke samo prema uputama delegiranog voditelja obrade ili operativnog voditelja obrade i samo ako se to od njega zahtijeva pravom Unije ili pravom države članice.

         ODJELJAK 4.

            OSTALE OBVEZE I POSTUPCI

            Članak 12.
            Registar

               1.   Službenik za zaštitu podataka vodi registar postupaka obrade i osigurava da je on dostupan na internetskim stranicama službenika za zaštitu podataka na intranetu GTV-a te na internetskim stranicama Vijeća.

               2.   Operativni voditelj obrade obavješćuje službenika za zaštitu podataka o svakom postupku obrade te podnosi evidenciju aktivnosti obrade i povezanu izjavu o zaštiti osobnih podataka s pomoću obrasca dostupnog na intranetskim stranicama GTV-a (pod „Zaštita podataka”). Ta se obavijest službeniku za zaštitu podataka dostavlja elektroničkim putem. Nakon savjetovanja sa službenikom za zaštitu podataka delegirani voditelj obrade potvrđuje evidenciju i povezanu izjavu o zaštiti osobnih podataka, a službenik za zaštitu podataka objavljuje ih u registru.

               3.   Evidencija uključuje sve informacije navedene u članku 31. Uredbe (EU) 2018/1725. Međutim, informacije koje je službenik za zaštitu podataka unio u registar iznimno mogu biti ograničene na ono što je nužno kako bi se zaštitila sigurnost konkretnog postupka obrade. Operativni voditelj obrade odmah obavješćuje službenika za zaštitu podataka o svakoj promjeni koja utječe na takve informacije.

            Članak 13.
            Povrede podataka

               1.   Ako dođe do povrede osobnih podataka, delegirani voditelj obrade ili operativni voditelj obrade traži pomoć koordinatora zaštite podataka i bez nepotrebne odgode obavješćuje službenika za zaštitu podataka o incidentu te mu pruža sve potrebne informacije koje mu omogućuju da osigura da Vijeće poštuje obvezu izvješćivanja o povredi osobnih podataka i obavješćivanja na temelju članaka 34. i 35. Uredbe (EU) 2018/1725.

               2.   Službenik za zaštitu podataka uspostavlja i vodi interni registar povreda osobnih podataka. Delegirani voditelji obrade i operativni voditelji obrade pružaju potrebne informacije koje se unose u registar.

               3.   Delegirani voditelji obrade i operativni voditelji obrade pripremaju obavijest za Europskog nadzornika za zaštitu podataka uz savjetovanje sa službenikom za zaštitu podataka, osim ako nije vjerojatno da će povreda osobnih podataka prouzročiti rizik za prava i slobode pojedinaca.

            Članak 14.
            Istrage

               1.   Službenik za zaštitu podataka može na vlastitu inicijativu ili na zahtjev delegiranog voditelja obrade, operativnog voditelja obrade, izvršitelja obrade, odbora za osoblje ili svakog pojedinca istražiti pitanja i događaje koji su povezani s njegovim zadaćama te o tome izvijestiti osobu koja je zatražila istragu, delegiranog voditelja obrade, operativnog voditelja obrade ili izvršitelja obrade.

               2.   Zahtjevi za provedbu istrage upućuju se službeniku za zaštitu podataka u pisanom obliku. U slučaju očigledne zlouporabe prava na zahtijevanje provedbe istrage, primjerice ako je isti pojedinac nedavno podnio identičan zahtjev, službenik za zaštitu podataka nije dužan odgovoriti na takav zahtjev.

               3.   U roku od 15 dana od primitka zahtjeva za provedbu istrage, službenik za zaštitu podataka šalje potvrdu o primitku zahtjeva osobi koja je podnijela zahtjev, te provjerava je li s tim zahtjevom potrebno postupati kao s povjerljivim zahtjevom.

               4.   Službenik za zaštitu podataka od delegiranog voditelja obrade koji je odgovoran za postupak obrade podataka koji je predmet zahtjeva za provedbu istrage traži da podnese izvješće o tom pitanju. Delegirani voditelj obrade službeniku za zaštitu podataka dostavlja odgovor u roku od 15 dana. Službenik za zaštitu podataka može zatražiti dodatne informacije od delegiranog voditelja obrade, operativnog voditelja obrade, izvršitelja obrade ili drugih relevantnih službi GTV-a. Ako je to primjereno, može zahtijevati mišljenje o tom pitanju od pravne službe Vijeća. Zatražene informacije ili zatraženo mišljenje moraju se dostaviti službeniku za zaštitu podataka u roku od 30 dana.

               5.   Službenik za zaštitu podataka dostavlja izvješće osobi koja je podnijela zahtjev za provedbu istragu najkasnije u roku od tri mjeseca nakon primitka zahtjeva. Taj se rok može suspendirati sve dok službenik za zaštitu podataka ne dobije sve potrebne informacije koje je zatražio.

               6.   Nitko ne smije pretrpjeti štetu zbog toga što je skrenuo pozornost službeniku za zaštitu podataka na navodnu povredu Uredbe (EU) 2018/1725.

            Članak 15.
            Opća pravila za ostvarivanje pravâ od strane ispitanikâ

               1.   Prava ispitanikâ utvrđena u člancima od 14. do 24. Uredbe (EU) 2018/1725 mogu ostvarivati samo ispitanik ili njegov propisno ovlašteni zastupnik.

               2.   Ispitanik zahtjeve u pisanom obliku upućuje operativnom voditelju obrade, a kopiju zahtjeva dostavlja službeniku za zaštitu podataka. Ako je to potrebno, službenik za zaštitu podataka pomaže ispitaniku pri identifikaciji dotičnog operativnog voditelja obrade. Zahtjev se može uputiti u elektroničkom obliku i mora sadržavati:

                           (a)

                           prezime, ime, podatke za kontakt ispitanika i datum zahtjeva;

                           (b)

                           naznaku prava koje se ostvaruje i, prema potrebi, popratnu dokumentaciju povezanu sa zahtjevom;

                           (c)

                           kategoriju ili kategorije dotičnih osobnih podataka.

               3.   Operativni voditelj obrade ispitaniku šalje potvrdu o primitku zahtjeva u roku od pet radnih dana od evidentiranja zahtjeva. Operativni voditelj obrade traži potrebna pojašnjenja ako je zahtjev nejasan ili nepotpun. Primjenjivi rokovi iz članka 14. stavaka 3. i 4. Uredbe (EU) 2018/1725 ne počinju teći sve dok se ne dostave sva potrebna pojašnjenja.

               4.   Operativni voditelj obrade provjerava identitet ispitanika u skladu s člankom 14. stavkom 6. Uredbe (EU) 2018/1725. Dok traje provjera identiteta, primjenjivi rokovi iz članka 14. stavaka 3. i 4. te uredbe ne počinju teći.

               5.   Operativni voditelj obrade udovoljava zahtjevu ispitanika ili u pisanom obliku navodi razloge za njegovo potpuno ili djelomično odbijanje u okviru rokova predviđenih u članku 14. stavcima 3. i 4. Uredbe (EU) 2018/1725.

               6.   U slučaju vrlo složenog zahtjeva, u slučaju nepravilnosti ili očite zlouporabe od strane ispitanika pri ostvarivanju njegovih prava, ako je vjerojatno da će obrada zahtjeva prouzročiti rizik za prava i slobode drugih ispitanika ili ako ispitanik tvrdi da je obrada nezakonita, operativni voditelj obrade savjetuje se sa službenikom za zaštitu podataka.

            Članak 16.
            Pritužbe u smislu članaka 90.
            U slučaju pritužbe u smislu članka 90. Pravilnika o osoblju („pritužba u smislu članka 90.”) u vezi s pitanjem koje se odnosi na obradu osobnih podataka tijelo za imenovanje savjetuje se sa službenikom za zaštitu podataka. Ne dovodeći u pitanje dopuštenost pritužbe u smislu članka 90., član osoblja GTV-a u pritužbi u smislu članka 90. navodi je li usporedno podnesena pritužba Europskom nadzorniku za zaštitu podataka. Službenik za zaštitu podataka dostavlja svoje mišljenje u pisanom obliku najkasnije 15 radnih dana nakon primitka zahtjeva tijela za imenovanje. Ako do isteka tog roka službenik za zaštitu podataka nije dao svoje mišljenje, ono više nije potrebno. Mišljenje službenika za zaštitu podataka ne obvezuje tijelo za imenovanje.

         ODJELJAK 5.

            OGRANIČENJA PRAVÂ ISPITANIKÂ U KONTEKSTU IZVRŠAVANJA ZADAĆA SLUŽBENIKA ZA ZAŠTITU PODATAKA

            Članak 17.
            Iznimke i ograničenja

               1.   Pri izvršavanju svojih dužnosti u pogledu pravâ ispitanikâ na temelju Uredbe (EU) 2018/1725 Vijeće ili GTV razmatra primjenjuje li se neko od izuzeća utvrđenih u toj uredbi.

               2.   Podložno člancima od 18. do 22. ove Odluke, Vijeće ili GTV može ograničiti, u skladu s člankom 25. stavkom 1. točkama (c), (g) i (h) Uredbe (EU) 2018/1725, primjenu članaka od 14. do 17. i članaka 19., 20. i 35. te uredbe i načela transparentnosti utvrđenog u članku 4. stavku 1. točki (a) te uredbe u mjeri u kojoj njegove odredbe odgovaraju pravima i obvezama predviđenima u člancima od 14. do 17. i člancima 19. i 20. te uredbe ako bi ostvarivanje tih prava i obveza ugrozilo izvršavanje zadaća službenika za zaštitu podataka, među ostalim, otkrivanjem njegovih istražnih ili revizijskih alata i metoda, ili bi negativno utjecalo na prava i slobode drugih ispitanika.

               3.   Podložno člancima od 18. do 22. ove Odluke, Vijeće ili GTV može ograničiti prava i obveze iz stavka 2. ovog članka u odnosu na osobne podatke koje je službenik za zaštitu podataka dobio od glavnih uprava ili službi GTV-a ili drugih institucija ili tijela Unije. Vijeće ili GTV to može učiniti ako bi te glavne uprave ili službe GTV-a ili te druge institucije ili tijela mogli ograničiti ostvarivanje tih prava i obveza na temelju drugih akata predviđenih u članku 25. Uredbe (EU) 2018/1725 ili u skladu s poglavljem IX. te uredbe ili u skladu s Uredbom (EU) 2016/794 Europskog parlamenta i Vijeća (10) ili Uredbom Vijeća (EU) 2017/1939 (11).
               Prije primjene ograničenjâ u okolnostima navedenima u prvom podstavku Vijeće ili GTV savjetuje se s relevantnom institucijom ili relevantnim tijelom Unije, osim ako je jasno da je primjena pojedinog ograničenja predviđena nekim od akata iz tog podstavka.

               4.   Svako ograničenje prava i obveza iz stavka 2. mora biti nužno i razmjerno uzimajući u obzir rizike za prava i slobode ispitanikâ.

            Članak 18.
            Pružanje informacija ispitanicima

               1.   GTV na internetskim stranicama Vijeća objavljuje obavijesti o zaštiti podataka u kojima ispitanike obavješćuje o zadaćama službenika za zaštitu podataka koje uključuju obradu njihovih osobnih podataka.

               2.   GTV u odgovarajućem obliku pojedinačno obavješćuje sve pojedince za koje smatra da se na njih odnose zadaće službenika za zaštitu podataka.

               3.   Ako u cijelosti ili djelomično ograniči pružanje informacija ispitanicima navedenima u stavku 2. ovog članka, GTV evidentira i upisuje u registar razloge za ograničenje u skladu s člankom 21.

            Članak 19.
            Pravo ispitanikâ na pristup podacima, pravo na brisanje podataka i pravo na ograničenje obrade podataka

               1.   Ako Vijeće ili GTV ispitanicima u cijelosti ili djelomično ograniči pravo na pristup osobnim podacima, pravo na brisanje podataka ili pravo na ograničenje obrade podataka, kako je navedeno u članku 17., članku 19. odnosno članku 20. Uredbe (EU) 2018/1725, Vijeće ili GTV u svojem odgovoru na zahtjev za pristup podacima, brisanje podataka ili ograničenje obrade podataka dotičnog ispitanika obavješćuje o primijenjenom ograničenju, glavnim razlozima za ograničenje te o mogućnosti podnošenja pritužbe Europskom nadzorniku za zaštitu podataka ili traženja pravnog lijeka pred Sudom Europske unije.

               2.   Obavješćivanje o razlozima za ograničenje iz stavka 1. može se odgoditi, izostaviti ili uskratiti onoliko dugo koliko bi to obavješćivanje ugrožavalo svrhu ograničenja. Vijeće ispitaniku pruža informacije čim takve informacije ne ugrožavaju navedenu svrhu.

               3.   GTV evidentira i upisuje u registar razloge za ograničenje u skladu s člankom 21.

            Članak 20.
            Obavješćivanje ispitanika o povredi osobnih podataka
            Ako Vijeće ili GTV ograniči obavješćivanje ispitanika o povredi osobnih podataka, kako je navedeno u članku 35. Uredbe (EU) 2018/1725, GTV evidentira razloge za ograničenje te ih upisuje u registar u skladu s člankom 21. ove Odluke.

            Članak 21.
            Evidentiranje i upis ograničenjâ u registar

               1.   GTV evidentira razloge za sva ograničenja primijenjena na temelju ove Odluke, što uključuje procjenu nužnosti i razmjernosti ograničenja u svakom pojedinačnom slučaju, uzimajući u obzir relevantne elemente iz članka 25. stavka 2. Uredbe (EU) 2018/1725.
               U tu se svrhu u evidenciji navodi na koji bi način ostvarivanje bilo kojeg od prava iz članaka od 14. do 17. i članaka 19., 20. i 35. te uredbe ili načela transparentnosti utvrđenog u članku 4. stavku 1. točki (a) te uredbe ugrozilo aktivnosti službenika za zaštitu podataka u okviru ove Odluke ili ograničenja koja se primjenjuju na temelju članka 17. stavka 2. ili stavka 3. ove Odluke ili negativno utjecalo na prava i slobode drugih ispitanika.

               2.   Evidentirani podaci i, prema potrebi, dokumenti koji sadržavaju temeljne činjenične i pravne elemente upisuju se u registar. Stavljaju se na raspolaganje Europskom nadzorniku za zaštitu podataka na njegov zahtjev.

            Članak 22.
            Trajanje ograničenja

               1.   Ograničenja iz članaka 18., 19. i 20. primjenjuju se sve dok postoje razlozi koji opravdavaju ta ograničenja.

               2.   Ako prestanu postojati razlozi za ograničenje iz članka 18. i 20., GTV ukida ograničenje i ispitanika obavješćuje o razlozima za ograničenje. GTV istodobno obavješćuje ispitanika o mogućnosti da u bilo kojem trenutku podnese pritužbu Europskom nadzorniku za zaštitu podataka ili zatraži pravni lijek pred Sudom Europske unije.

               3.   GTV preispituje primjenu ograničenja iz članaka 18. i 20. svakih šest mjeseci nakon njihova donošenja, a u svakom slučaju pri završetku dotične zadaće službenika za zaštitu podataka. Nakon završetka GTV na godišnjoj razini prati je li potrebno zadržati ograničenje ili odgodu.

            Članak 23.
            Preispitivanje koje provodi službenik za zaštitu podataka

               1.   Ako druge glavne uprave ili službe GTV-a zaključe da bi prava određenog ispitanika trebalo ograničiti na temelju ove Odluke, o tome obavješćuju službenika za zaštitu podataka. One službeniku za zaštitu podataka također omogućuju pristup evidenciji i svim dokumentima koji sadržavaju temeljne činjenične i pravne elemente. Sudjelovanje službenika za zaštitu podataka u primjeni ograničenjâ mora se detaljno dokumentirati.

               2.   Službenik za zaštitu podataka može zatražiti od dotičnog delegiranog voditelja obrade da preispita primjenu ograničenjâ. Dotični delegirani voditelj obrade u pisanom obliku obavješćuje službenika za zaštitu podataka o ishodu zatraženog preispitivanja.

         ODJELJAK 6.

            ZAVRŠNE ODREDBE

            Članak 24.
            Stavljanje izvan snage
            Odluka 2004/644/EZ stavlja se izvan snage.

            Članak 25.
            Stupanje na snagu
            Ova Odluka stupa na snagu dvadesetog dana od dana objave u Službenom listu Europske unije.

            Sastavljeno u Luxembourgu 28. lipnja 2021.

                  Za Vijeće

                  Predsjednica

               M. do C. ANTUNES

            (1)  SL L 295, 21.11.2018., str. 39.

            (2)  Mišljenje od 6. travnja 2021. (još nije objavljeno u Službenom listu).

            (3)  Uredba (EZ) br. 1049/2001 Europskog parlamenta i Vijeća od 30. svibnja 2001. o javnom pristupu dokumentima Europskog parlamenta, Vijeća i Komisije (SL L 145, 31.5.2001., str. 43.).

            (4)  Odluka Vijeća 2004/338/EZ, Euratom od 22. ožujka 2004. o donošenju Poslovnika Vijeća (SL L 106, 15.4.2004., str. 22.).

            (5)  Odluka Vijeća 2013/488/EU od 23. rujna 2013. o sigurnosnim propisima za zaštitu klasificiranih podataka EU-a (SL L 274, 15.10.2013., str. 1.).

            (6)  Odluka glavnog tajnika Vijeća/Visokog predstavnika za zajedničku vanjsku i sigurnosnu politiku od 25. lipnja 2001. o Kodeksu dobrog upravnog ponašanja Glavnog tajništva Vijeća Europske unije i njegova osoblja u njihovim profesionalnim odnosima s javnošću (SL C 189, 5.7.2001., str. 1.).

            (7)  Odluka Vijeća 2004/644/EZ od 13. rujna 2004. o donošenju provedbenih pravila u vezi s Uredbom (EZ) br. 45/2001 Europskog parlamenta i Vijeća o zaštiti pojedinaca u vezi s obradom osobnih podataka u institucijama i tijelima Zajednice i o slobodnom kretanju takvih podataka (SL L 296, 21.9.2004., str. 16.).

            (8)  SL L 56, 4.3.1968., str. 1.

            (9)  Uredba (EU, Euratom) 2018/1046 Europskog parlamenta i Vijeća od 18. srpnja 2018. o financijskim pravilima koja se primjenjuju na opći proračun Unije, o izmjeni uredaba (EU) br. 1296/2013, (EU) br. 1301/2013, (EU) br. 1303/2013, (EU) br. 1304/2013, (EU) br. 1309/2013, (EU) br. 1316/2013, (EU) br. 223/2014, (EU) br. 283/2014 i Odluke br. 541/2014/EU te o stavljanju izvan snage Uredbe (EU, Euratom) br. 966/2012 (SL L 193, 30.7.2018., str. 1.).

            (10)  Uredba (EU) 2016/794 Europskog parlamenta i Vijeća od 11. svibnja 2016. o Agenciji Europske unije za suradnju tijela za izvršavanje zakonodavstva (Europol) te zamjeni i stavljanju izvan snage odluka Vijeća 2009/371/PUP, 2009/934/PUP, 2009/935/PUP, 2009/936/PUP i 2009/968/PUP (SL L 135, 24.5.2016., str. 53.).

            (11)  Uredba Vijeća (EU) 2017/1939 od 12. listopada 2017. o provedbi pojačane suradnje u vezi s osnivanjem Ureda europskog javnog tužitelja („EPPO”) (SL L 283, 31.10.2017., str. 1.).


title: Odluka Vijeća (EU) 2021/1113 od 28. lipnja 2021. o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokola 37. koji sadržava popis predviđen člankom 101. uz Sporazum o EGP-u (Tekst značajan za EGP)

text:
                  7.7.2021

                  HR

                  Službeni list Europske unije

                  L 240/1

         ODLUKA VIJEĆA (EU) 2021/1113
         od 28. lipnja 2021.
         o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokola 37. koji sadržava popis predviđen člankom 101. uz Sporazum o EGP-u
         (Tekst značajan za EGP)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 114. u vezi s člankom 218. stavkom 9.,
         uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o europskom gospodarskom prostoru (1), a posebno njezin članak 1. stavak 3.,
         uzimajući u obzir prijedlog Europske komisije,
         budući da:

                     (1)

                     Sporazum o Europskom gospodarskom prostoru (2) („Sporazum o EGP-u”) stupio je na snagu 1. siječnja 1994.

                     (2)

                     Na temelju članka 98. Sporazuma o EGP-u, Zajednički odbor EGP-a može odlučiti izmijeniti, među ostalim, Prilog XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokol 37. koji sadržava popis predviđen člankom 101. („Protokol 37.”) uz Sporazum o EGP-u.

                     (3)

                     Uredbu (EU) 2018/1971 Europskog parlamenta i Vijeća (3) treba uključiti u Sporazum o EGP-u.

                     (4)

                     Da bi Sporazum o EGP-u dobro funkcionirao, Protokol 37. uz Sporazum o EGP-u treba proširiti tako da uključuje Tijelo europskih regulatora za elektroničke komunikacije (BEREC) osnovano Uredbom (EU) 2018/1971.

                     (5)

                     Kako bi se osigurala dosljedna provedba regulatornog okvira za elektroničke komunikacije u okviru područja primjene Sporazuma o EGP-u, nacionalna regulatorna tijela država EFTA-e u potpunosti će sudjelovati u radu Odbora regulatora BEREC-a, radnih skupina BEREC-a i upravnog odbora Ureda BEREC-a, no neće imati pravo glasa. Stajališta nacionalnih regulatornih tijela država EFTA-e zasebno će se zabilježiti kad BEREC izda mišljenje. Nadzorno tijelo EFTA-e u najvećoj će mogućoj mjeri uzeti u obzir mišljenja koja je donio BEREC.

                     (6)

                     Direktiva (EU) 2018/1972 Europskog parlamenta i Vijeća (4) treba se uključiti u Sporazum o EGP-u.

                     (7)

                     Direktivom (EU) 2018/1972 stavljaju se, s učinkom od 21. prosinca 2020., izvan snage direktive 2002/19/EZ (5), 2002/20/EZ (6), 2002/21/EZ (7) i 2002/22/EZ (8) Europskog parlamenta i Vijeća, koje su uključene u Sporazum o EGP-u i koje se stoga trebaju isključiti iz Sporazuma o EGP-u s učinkom od 21. prosinca 2020.

                     (8)

                     Prilog XI. Sporazumu o EGP-u i Protokol 37. uz Sporazum o EGP-u trebalo bi stoga na odgovarajući način izmijeniti.

                     (9)

                     Stajalište Unije u okviru Zajedničkog odbora EGP-a trebalo bi se stoga temeljiti na nacrtima odluka Zajedničkog odbora EGP-a,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora EGP-a u vezi s predloženom izmjenom Priloga XI. (Elektronička komunikacija, audiovizualne usluge i informacijsko društvo) Sporazumu o EGP-u i Protokola 37. koji sadržava popis predviđen člankom 101. uz Sporazum o EGP-u temelji se na nacrtima odluka Zajedničkog odbora EGP-a (9).

            Članak 2.
            Ova Odluka stupa na snagu na dan donošenja.

            Sastavljeno u Luxembourgu 28. lipnja 2021.

                  Za Vijeće

                  Predsjednica

               M. do C. ANTUNES

            (1)  SL L 305, 30.11.1994., str. 6.

            (2)  SL L 1, 3.1.1994., str. 3.

            (3)  Uredba (EU) 2018/1971 Europskog parlamenta i Vijeća od 11. prosinca 2018. o osnivanju Tijela europskih regulatora za elektroničke komunikacije (BEREC) i Agencije za potporu BEREC-u (Ured BEREC-a), izmjeni Uredbe (EU) 2015/2120 i stavljanju izvan snage Uredbe (EZ) br. 1211/2009 (SL L 321, 17.12.2018., str. 1.).

            (4)  Direktiva (EU) 2018/1972 Europskog parlamenta i Vijeća od 11. prosinca 2018. o Europskom zakoniku elektroničkih komunikacija (SL L 321, 17.12.2018., str. 36.).

            (5)  Direktiva 2002/19/EZ Europskog parlamenta i Vijeća od 7. ožujka 2002. o pristupu i međusobnom povezivanju elektroničkih komunikacijskih mreža i pripadajuće opreme (Direktiva o pristupu) (SL L 108, 24.4.2002., str. 7.).

            (6)  Direktiva 2002/20/EZ Europskog parlamenta i Vijeća od 7. ožujka 2002. o ovlaštenju u području elektroničkih komunikacijskih mreža i usluga (Direktiva o ovlaštenju) (SL L 108, 24.4.2002., str. 21.).

            (7)  Direktiva 2002/21/EZ Europskog parlamenta i Vijeća od 7. ožujka 2002. o zajedničkom regulatornom okviru za elektroničke komunikacijske mreže i usluge (Okvirna direktiva) (SL L 108, 24.4.2002., str. 33.).

            (8)  Direktiva 2002/22/EZ Europskog parlamenta i Vijeća od 7. ožujka 2002. o univerzalnoj usluzi i pravima korisnika u vezi s elektroničkim komunikacijskim mrežama i uslugama (Direktiva o univerzalnoj usluzi) (SL L 108, 24.4.2002., str. 51.).

            (9)  Vidjeti dokument ST 9721/21 na http://register.consilium.europa.eu.


title: Odluka Političkog i sigurnosnog odbora (ZVSP) 2021/1127 od 1. srpnja 2021. o produljenju mandata voditelja Misije pomoći Europske unije za granični prijelaz Rafah (EU BAM Rafah) (EU BAM Rafah/1/2021)

text:
                  9.7.2021

                  HR

                  Službeni list Europske unije

                  L 244/1

         ODLUKA POLITIČKOG I SIGURNOSNOG ODBORA (ZVSP) 2021/1127
         od 1. srpnja 2021.
         o produljenju mandata voditelja Misije pomoći Europske unije za granični prijelaz Rafah (EU BAM Rafah) (EU BAM Rafah/1/2021)
         POLITIČKI I SIGURNOSNI ODBOR,
         uzimajući u obzir Ugovor o Europskoj uniji, a posebno njegov članak 38. treći stavak,
         uzimajući u obzir Zajedničku akciju Vijeća 2005/889/ZVSP od 25. studenoga 2005. o uspostavi Misije pomoći Europske unije za granični prijelaz Rafah (EU BAM Rafah) (1), a posebno njezin članak 10. stavak 1.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Na temelju članka 10. stavka 1. Zajedničke akcije 2005/889/ZVSP Politički i sigurnosni odbor (PSO) ovlašten je, u skladu s člankom 38. Ugovora, donositi odgovarajuće odluke u svrhu obavljanja političkog nadzora nad Misijom pomoći Europske unije za granični prijelaz Rafah (EU BAM Rafah) i njezina strateškog usmjeravanja, uključujući odluku o imenovanju voditelja misije.

                     (2)

                     PSO je 13. listopada 2020. donio Odluku (ZVSP) 2020/1548 (2) kojom je g. Mihai-Florin BULGARIU imenovan voditeljem misije EU BAM Rafah na razdoblje od 1. studenoga 2020. do 30. lipnja 2021.

                     (3)

                     Vijeće je 28. lipnja 2021. donijelo Odluku (ZVSP) 2021/1065 (3) kojom se mandat misije EU BAM Rafah produljuje na razdoblje od 1. srpnja 2021. do 30. lipnja 2022.

                     (4)

                     Visoki predstavnik Unije za vanjske poslove i sigurnosnu politiku predložio je produljenje mandata g. Mihai-Florina BULGARIUA kao voditelja misije EU BAM Rafah do 30. lipnja 2022.,

               DONIO JE OVU ODLUKU:

            Članak 1.
            Mandat g. Mihai-Florina BULGARIUA kao voditelja misije EU BAM Rafah produljuje se na razdoblje od 1. srpnja 2021. do 30. lipnja 2022.

            Članak 2.
            Ova Odluka stupa na snagu na dan donošenja.
            Primjenjuje se od 1. srpnja 2021.

            Sastavljeno u Bruxellesu 1. srpnja 2021.

                  Za Politički i sigurnosni odbor

                  Predsjednica

               S. FROM-EMMESBERGER

            (1)  SL L 327, 14.12.2005., str. 28.

            (2)  Odluka Političkog i sigurnosnog odbora (ZVSP) 2020/1548 od 13. listopada 2020. o imenovanju voditelja Misije pomoći Europske unije za granični prijelaz Rafah (EU BAM Rafah) (EU BAM Rafah/2/2020) (SL L 354, 26.10.2020., str. 5.).

            (3)  Odluka Vijeća (ZVSP) 2021/1065 od 28. lipnja 2021. o izmjeni Zajedničke akcije 2005/889/ZVSP o uspostavi Misije pomoći Europske unije za granični prijelaz Rafah (EU BAM Rafah) (SL L 229, 29.6.2021., str. 11.).


Odluka Komisije od 02/07/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10280 - ABP / SLANEY / LINDEN) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (EU) 2021/1213 od 13. srpnja 2021. o sklapanju, u ime Unije, Sporazuma u obliku razmjene pisama između Europske unije i Argentinske Republike na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije

text:
                  26.7.2021

                  HR

                  Službeni list Europske unije

                  L 264/1

         ODLUKA VIJEĆA (EU) 2021/1213
         od 13. srpnja 2021.
         o sklapanju, u ime Unije, Sporazuma u obliku razmjene pisama između Europske unije i Argentinske Republike na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 6. drugim podstavkom točkom (a) podtočkom v.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     Vijeće je 15. lipnja 2018. ovlastilo Komisiju da otvori pregovore na temelju članka XXVIII. Općeg sporazuma o carinama i trgovini (GATT) iz 1994.o raspodjeli carinskih kvota uvrštenih u raspored EU-a CLXXV. zbog povlačenja Ujedinjene Kraljevine iz Unije.

                     (2)

                     Pregovori s Argentinom su zaključeni te je Sporazum u obliku razmjene pisama između Europske unije i Argentinske Republike na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije („Sporazum”) parafiran 5. veljače 2021.

                     (3)

                     Sporazum je potpisan u ime Unije 10. svibnja 2021., podložno njegovu kasnijem sklapanju, u skladu s Odlukom Vijeća (EU) 2021/651 (2).

                     (4)

                     Sporazum bi trebalo odobriti,

               DONIJELO JE OVU ODLUKU:

            Članak 1.
            Sporazum u obliku razmjene pisama između Europske unije i Argentinske Republikena na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije odobrava se u ime Unije (3).

            Članak 2.
            Predsjednik Vijeća u ime Unije šalje obavijest predviđenu u Sporazumu (4).

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 13. srpnja 2021.

                  Za Vijeće

                  Predsjednik

               A. ŠIRCELJ

            (1)  Suglasnost od 23. lipnja 2021. (još nije objavljena u Službenom listu).

            (2)  Odluka Vijeća (EU) 2021/651 od 19. travnja 2021. o potpisivanju, u ime Unije, Sporazuma u obliku razmjene pisama između Europske unije i Argentinske Republike na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uvrštene u raspored EU-a CLXXV. zbog povlačenja Ujedinjene Kraljevine iz Europske unije (SL L 135, 21.4.2021., str. 1.).

            (3)  Tekst Sporazuma objavljen je na stranici 3 ovog Službenog lista.

            (4)  Glavno tajništvo Vijeća objavit će datum stupanja na snagu Sporazuma u Službenom listu Europske unije.


Odluka Komisije od 16/07/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10243 - HANSEWERK / EDF / IPP / EARH / HYPION JV) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


Odluka Komisije od 15/07/2021 u kojoj se određuje koncentracija kompatibilna sa zajedničkim tržištem (Predmet br. COMP/M.10342 - LEONARD GREEN & PARTNERS / GOLDMAN SACHS GROUP / AEA INVESTORS / VISUAL COMFORT) în temeiul Regulamentului (EZ) nr. 139/2004 al Consiliului (Vjerodostojan je samo tekst na engleskom jeziku)


title: Odluka Vijeća (EU) 2021/1234 od 13. srpnja 2021. o sklapanju Sporazuma između Europske unije i Kraljevine Tajlanda na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uključene u raspored EU-a CLXXV. zbog povlačenja Ujedinjene Kraljevine iz Europske unije

text:
                  30.7.2021

                  HR

                  Službeni list Europske unije

                  L 274/55

         ODLUKA VIJEĆA (EU) 2021/1234
         od 13. srpnja 2021.
         o sklapanju Sporazuma između Europske unije i Kraljevine Tajlanda na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uključene u raspored EU-a CLXXV. zbog povlačenja Ujedinjene Kraljevine iz Europske unije
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak u vezi s člankom 218. stavkom 6. drugim podstavkom točkom (a) podtočkom v.,
         uzimajući u obzir prijedlog Europske komisije,
         uzimajući u obzir suglasnost Europskog parlamenta (1),
         budući da:

                     (1)

                     Vijeće je 15. lipnja 2018. ovlastilo Komisiju da otvori pregovore s Kraljevinom Tajlandom o sporazumu o izmjeni koncesija za sve carinske kvote uključene u raspored EU-a CLXXV. zbog povlačenja Ujedinjene Kraljevine iz Unije.

                     (2)

                     Pregovori su zaključeni, a Sporazum između Europske unije i Kraljevine Tajlanda na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uključene u raspored EU-a CLXXV. zbog povlačenja Ujedinjene Kraljevine iz Europske unije („Sporazum”) parafiran je 7. siječnja 2021.

                     (3)

                     U skladu s Odlukom Vijeća (EU) 2021/373 (2) Sporazum je potpisan 7. svibnja 2021.

                     (4)

                     Sporazum bi trebalo odobriti,

               DONIJELO JE OVU ODLUKU:

            Članak 1.
            Sporazum između Europske unije i Kraljevine Tajlanda na temelju članka XXVIII. Općeg sporazuma o carinama i trgovini GATT-a iz 1994. o izmjeni koncesija za sve carinske kvote uključene u raspored EU-a CLXXV. zbog povlačenja Ujedinjene Kraljevine iz Europske unije odobrava se u ime Unije (3)

            Članak 2.
            Predsjednik Vijeća ime Unije šalje obavijest predviđenu u članku 4. stavku 1. Sporazuma (4).

            Članak 3.
            Ova Odluka stupa na snagu na dan donošenja.

            Sastavljeno u Bruxellesu 13. srpnja 2021.

                  Za Vijeće

                  Predsjednik

               A. ŠIRCELJ

            (1)  Suglasnost od 23. lipnja 2021. (još nije objavljena u Službenom listu).

            (2)  Odluka Vijeća (EU) 2021/373 od 22. veljače 2021. o potpisivanju, u ime Unije, Sporazuma između Europske unije i Kraljevine Tajlanda na temelju članka XXVIII. Općeg sporazuma o carinama i trgovini (GATT) iz 1994. o izmjeni koncesija za sve carinske kvote uključene u raspored EU-a CLXXV. zbog povlačenja Ujedinjene Kraljevine iz Europske unije (SL L 72, 3.3.2021., str. 1.).

            (3)  Vidjeti stranicu … ovoga Službenog lista.

            (4)  Glavno tajništvo Vijeća objavit će datum stupanja Sporazuma na snagu u Službenom listu Europske unije.


title: Odluka Vijeća (EU) 2021/1250 od 26. srpnja 2021. o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. o suradnji u posebnim područjima izvan četiriju sloboda, priloženog uz Sporazum o EGP-u (Europski fond za obranu) (Tekst značajan za EGP)

text:
                  30.7.2021

                  HR

                  Službeni list Europske unije

                  L 272/69

         ODLUKA VIJEĆA (EU) 2021/1250
         od 26. srpnja 2021.
         o stajalištu koje treba zauzeti u ime Europske unije u okviru Zajedničkog odbora EGP-a u vezi s izmjenom Protokola 31. o suradnji u posebnim područjima izvan četiriju sloboda, priloženog uz Sporazum o EGP-u (Europski fond za obranu)
         (Tekst značajan za EGP)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske Unije, a posebno njegov članak 173. stavak 3., članak 182. stavak 4., članak 183. i članak 188. drugi stavak, u vezi s člankom 218. stavkom 9.,
         uzimajući u obzir Uredbu Vijeća (EZ) br. 2894/94 od 28. studenoga 1994. o rješenjima za provedbu Sporazuma o Europskom gospodarskom prostoru (1), a posebno njezin članak 1. stavak 3.,
         uzimajući u obzir prijedlog Europske komisije,
         budući da:

                     (1)

                     Sporazum o Europskom gospodarskom prostoru (2) („Sporazum o EGP-u”) stupio je na snagu 1. siječnja 1994.

                     (2)

                     Na temelju članka 98. Sporazuma o EGP-u Zajednički odbor EGP-a može odlučiti izmijeniti, među ostalim, Protokol 31. o suradnji u posebnim područjima izvan četiriju sloboda („Protokol 31.”), priložen uz Sporazum o EGP-u.

                     (3)

                     Uredbu (EU) 2021/697 Europskog parlamenta i Vijeća (3) trebalo bi uključiti u Sporazum o EGP-u.

                     (4)

                     Protokol 31. uz Sporazum o EGP-u trebalo bi stoga na odgovarajući način izmijeniti.

                     (5)

                     Stajalište Unije u Zajedničkom odboru EGP-a trebalo bi se stoga temeljiti na nacrtu odluke Zajedničkog odbora EGP-a,

               DONIJELO JE OVU ODLUKU:

            Članak 1.
            Stajalište koje treba zauzeti u ime Unije u okviru Zajedničkog odbora EGP-a o predloženoj izmjeni Protokola 31. o suradnji u posebnim područjima izvan četiriju sloboda, priloženog uz Sporazum o EGP-u, temelji se na nacrtu odluke Zajedničkog odbora EGP-a (4).

            Članak 2.
            Ova Odluka stupa na snagu na dan donošenja.

            Sastavljeno u Bruxellesu 26. srpnja 2021.

                  Za Vijeće

                  Predsjednik

               G. DOVŽAN

            (1)  SL L 305, 30.11.1994., str. 6.

            (2)  SL L 1, 3.1.1994., str. 3.

            (3)  Uredba (EU) 2021/697 Europskog parlamenta i Vijeća od 29. travnja 2021. o uspostavi Europskog fonda za obranu i stavljanju izvan snage Uredbe (EU) 2018/1092 (SL L 170, 12.5.2021., str. 149.).

            (4)  Vidjeti dokument ST 10693/21 na http://register.consilium.europa.eu.


title: Odluka Komisije (EU) 2021/1240 оd 13. srpnja 2021. o usklađenosti portala EU-a i baze podataka EU-a za klinička ispitivanja lijekova za primjenu kod ljudi sa zahtjevima iz članka 82. stavka 2. Uredbe (EU) br. 536/2014 Europskog parlamenta i Vijeća (Tekst značajan za EGP)

text:
                  31.7.2021

                  HR

                  Službeni list Europske unije

                  L 275/1

         ODLUKA KOMISIJE (EU) 2021/1240
         оd 13. srpnja 2021.
         o usklađenosti portala EU-a i baze podataka EU-a za klinička ispitivanja lijekova za primjenu kod ljudi sa zahtjevima iz članka 82. stavka 2. Uredbe (EU) br. 536/2014 Europskog parlamenta i Vijeća
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 536/2014 Europskog parlamenta i Vijeća od 16. travnja 2014. o kliničkim ispitivanjima lijekova za primjenu kod ljudi te o stavljanju izvan snage Direktive 2001/20/EZ (1), a posebno njezin članak 82. stavak 3.,
         budući da:

                     (1)

                     Europska agencija za lijekove („Agencija”), u suradnji s državama članicama i Komisijom, uspostavila je portal na razini Unije kao jedinstveno mjesto za dostavu podataka i informacija koji se odnose na klinička ispitivanja („portal EU-a”), kako je propisano člankom 80. prvim podstavkom Uredbe (EU) br. 536/2014.

                     (2)

                     Agencija je u suradnji s državama članicama i Komisijom uspostavila bazu podataka EU-a na razini Unije koja će sadržavati podatke i informacije dostavljene u skladu s Uredbom (EU) br. 536/2014 („baza podataka EU-a”), kako je propisano člankom 81. stavkom 1. te uredbe.

                     (3)

                     Agencija je 25. ožujka 2015. objavila funkcionalne specifikacije za portal EU-a i bazu podataka EU-a kako bi se mogla provesti revizija (2), koje je sastavila u suradnji s državama članicama i Komisijom u skladu s člankom 82. stavkom 1. Uredbe (EU) br. 536/2014.

                     (4)

                     U skladu s člankom 82. stavkom 2. Uredbe (EU) br. 536/2014 upravni odbor Agencije, na temelju neovisnog revizorskog izvješća dostavljenog 8. travnja 2021., obavijestio je 21. travnja 2021. Komisiju da su portal EU-a i baza podataka EU-a potpuno funkcionalni i da ispunjavaju funkcionalne specifikacije koje je objavila Agencija.

                     (5)

                     Na temelju informacija koje je dostavio upravni odbor Agencije Komisija je provjerila ispunjavaju li portal EU-a i baza podataka EU-a uvjete za potpunu funkcionalnost i usklađenost s tim funkcionalnim specifikacijama.

                     (6)

                     Uredba (EU) br. 536/2014 treba se, u skladu s člankom 99. drugim stavkom te uredbe, početi primjenjivati šest mjeseci nakon objave obavijesti u Službenom listu Europske unije. Ova bi Odluka stoga trebala hitno stupiti na snagu,

               DONIJELA JE OVU ODLUKU:

            Članak 1.
            Portal EU-a i baza podataka EU-a potpuno su funkcionalni i ispunjavaju funkcionalne specifikacije iz članka 82. stavka 2. Uredbe (EU) br. 536/2014.

            Članak 2.
            Ova Odluka stupa na snagu na dan objave u Službenom listu Europske unije.

            Sastavljeno u Bruxellesu 13. srpnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 158, 27.5.2014., str. 1.

            (2)  https://www.ema.europa.eu/documents/other/functional-specifications-european-union-eu-portal-eu-database-be-audited_en.pdf


title: Odluka Vijeća (EU) 2022/451 od 3. ožujka 2022. o odobravanju otvaranja pregovora u ime Europske unije o međunarodnom sporazumu o sprečavanju pandemija te pripravnosti i odgovoru na njih i o dodatnim izmjenama Međunarodnih zdravstvenih propisa (2005.)

text:
                  21.3.2022

                  HR

                  Službeni list Europske unije

                  L 92/1

         ODLUKA VIJEĆA (EU) 2022/451
         od 3. ožujka 2022.
         o odobravanju otvaranja pregovora u ime Europske unije o međunarodnom sporazumu o sprečavanju pandemija te pripravnosti i odgovoru na njih i o dodatnim izmjenama Međunarodnih zdravstvenih propisa (2005.)
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije, a posebno njegov članak 168. stavak 5. u vezi s člankom 218. stavcima 3. i 4.,
         uzimajući u obzir preporuku Europske komisije,
         budući da:

                     (1)

                     Odlukom WHA74(16) od 31. svibnja 2021. na 74. sjednici Svjetske zdravstvene skupštine pozvalo se na održavanje posebne sjednice kako bi se razmotrile koristi od sastavljanja konvencije, sporazuma ili drugog međunarodnog instrumenta Svjetske zdravstvene organizacije (SZO) o sprečavanju pandemija te pripravnosti i odgovoru na njih s ciljem pokretanja međuvladinog procesa za izradu takve konvencije, sporazuma ili instrumenta i za pregovore o takvom instrumentu.

                     (2)

                     Odlukom SSA2(5), na drugoj posebnoj sjednici Svjetske zdravstvene skupštine održanoj 1. prosinca 2021. odlučeno je da će se osnovati međuvladino pregovaračko tijelo otvoreno svim državama članicama SZO-a i pridruženim članicama SZO-a te organizacijama za regionalnu gospodarsku integraciju za izradu konvencije, sporazuma ili drugog međunarodnog instrumenta SZO-a o sprečavanju pandemija te pripravnosti i odgovoru na njih i za pregovore o takvom instrumentu s ciljem njegova donošenja na temelju članka 19. ili na temelju drugih odredaba Ustava SZO-a koje međuvladino pregovaračko tijelo bude smatralo primjerenima.

                     (3)

                     Glavni direktor SZO-a 20. siječnja 2022. dostavio je državama strankama tekst prijedloga za izmjenu Međunarodnih zdravstvenih propisa (2005.) koji su predložile Sjedinjene Američke Države na temelju članka 55. stavka 1. Međunarodnih zdravstvenih propisa.

                     (4)

                     Na 150. sjednici Izvršnog odbora Svjetske zdravstvene skupštine održanoj od 24 siječnja do 29. siječnja 2022. odlučeno je da će se države članice SZO-a i, ako je to primjenjivo, organizacije za regionalnu gospodarsku integraciju potaknuti da poduzmu sve odgovarajuće mjere za razmatranje mogućih izmjena Međunarodnih zdravstvenih propisa.

                     (5)

                     Unija bi, za pitanja koja su u njezinoj nadležnosti, trebala zajedno sa svojim državama članicama, za pitanja koja su u njihovoj nadležnosti, sudjelovati u pregovorima o konvenciji, sporazumu ili drugom međunarodnom instrumentu o sprečavanju pandemija te pripravnosti i odgovoru na njih i o dodatnim izmjenama Međunarodnih zdravstvenih propisa, kako je predviđeno Ugovorom o Europskoj uniji i Ugovorom o funkcioniranju Europske unije (UFEU).

                     (6)

                     U skladu s člankom 6. i člankom 168. stavkom 5. UFEU-a, u području zaštite i poboljšanja zdravlja ljudi, među ostalim kada je riječ o suzbijanju teških bolesti koje se šire preko granica, kao i nadzoru ozbiljne prekogranične ugroženosti zdravlja i ranom izvješćivanju o toj ugroženosti, djelovanje Unije trebalo bi podupirati, usklađivati ili dopunjavati djelovanja država članica.

                     (7)

                     U skladu s člankom 168. stavkom 7. UFEU-a tijekom cijelog pregovaračkog procesa trebalo bi u potpunosti poštovati odgovornost država članica za utvrđivanje njihove zdravstvene politike i organizaciju i pružanje zdravstvenih usluga i zdravstvene zaštite, uključujući upravljanje zdravstvenim uslugama i zdravstvenom zaštitom te raspodjelu dodijeljenih im sredstava.

                     (8)

                     Ovom se Odlukom ne dovodi u pitanje podjela nadležnosti između Unije i njezinih država članica ni sudjelovanje država članica u pregovorima u skladu s Ugovorima.

                     (9)

                     U skladu s načelom lojalne suradnje Komisija i države članice trebale bi blisko surađivati tijekom pregovaračkog procesa, među ostalim održavanjem redovitih kontakata s tehničkim stručnjacima i predstavnicima država članica u Ženevi.

                     (10)

                     U tu bi svrhu trebalo što je prije moguće utvrditi praktična rješenja koja će se primjenjivati u vođenju pregovora, osobito kako bi se osigurala djelotvorna suradnja između pregovarača Unije i država članica, ne dovodeći u pitanje ulogu posebnog odbora u smislu članka 218. stavka 4. UFEU-a.

                     (11)

                     Vijeće bi ovisno o tijeku pregovora prema potrebi trebalo revidirati i dodatno razraditi pregovaračke smjernice navedene u dodatku ovoj Odluci.

                     (12)

                     Pregovori će se održati u kontekstu Svjetske zdravstvene organizacije,

               DONIJELO JE OVU ODLUKU:

            Članak 1.

               1.   Komisiju se ovlašćuje da u ime Unije, za pitanja koja su u nadležnosti Unije u skladu s Ugovorima, pregovara o međunarodnom sporazumu o sprečavanju pandemija te pripravnosti i odgovoru na njih u okviru odluke Svjetske zdravstvene skupštine SSA2(5) od 1. prosinca 2021. i o dodatnim izmjenama Međunarodnih zdravstvenih propisa u okviru odluke Izvršnog odbora SZO-a EB150(3) od 26. siječnja 2022.

               2.   Pregovori se vode na temelju pregovaračkih smjernica koje su navedene u dodatku (1) ovoj Odluci. Te se smjernice prema potrebi revidiraju i dodatno razrađuju ovisno o tijeku pregovora.

            Članak 2.

               1.   Pregovori se vode uz blisko savjetovanje s Radnom skupinom za javno zdravstvo, koja se imenuje posebnim odborom u smislu članka 218. stavka 4. UFEU-a.

               2.   Komisija redovito izvješćuje posebni odbor i redovito se s njime savjetuje. Kad god to Vijeće zatraži, Komisija izvješćuje Vijeće o vođenju i ishodu pregovora, uključujući u pisanom obliku.

            Članak 3.
            Ova je Odluka upućena Komisiji.

            Sastavljeno u Bruxellesu 3. ožujka 2022.

                  Za Vijeće

                  Predsjednik

               G. DARMANIN

            (1)  Vidjeti dokument ST 6133/22 ADD 1 na poveznici http://register.consilium.europa.eu


title: Odluka Vijeća (ZVSP) 2022/452 od 18. ožujka 2022. o izmjeni Odluke 2014/486/ZVSP o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine)

text:
                  21.3.2022

                  HR

                  Službeni list Europske unije

                  L 92/3

         ODLUKA VIJEĆA (ZVSP) 2022/452
         od 18. ožujka 2022.
         o izmjeni Odluke 2014/486/ZVSP o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine)
         VIJEĆE EUROPSKE UNIJE,
         uzimajući u obzir Ugovor o Europskoj uniji, a posebno njegove članke 42. stavak 4. i 43. stavak 2.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 22. srpnja 2014. donijelo Odluku 2014/486/ZVSP (1) o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine).

                     (2)

                     Ruska Federacija je 23. veljače 2022. pokrenula ničim izazvanu i neopravdanu vojnu agresiju na Ukrajinu, koju je Europsko vijeće najoštrije osudilo u svojim zaključcima od 24. veljače 2022.

                     (3)

                     Vojna agresija Ruske Federacije dovela je posebno do priljeva izbjeglica koje bježe iz Ukrajine na područje susjednih država članica.

                     (4)

                     Misija EUAM Ukraine više ne može u potpunosti provoditi svoj mandat na području Ukrajine.

                     (5)

                     Sve dok trenutne okolnosti prevladavaju u Ukrajini, misija EUAM Ukraine trebala bi pružati potporu ukrajinskim tijelima kako bi se olakšao priljev izbjeglica iz Ukrajine u susjedne države članice i ulazak humanitarne pomoći u Ukrajinu.

                     (6)

                     Odluku 2014/486/ZVSP trebalo bi stoga na odgovarajući način izmijeniti.

                     (7)

                     Misija EUAM Ukraine provodit će se u kontekstu situacije koja se može pogoršati i koja bi mogla ugroziti ostvarenje ciljeva vanjskog djelovanja Unije kako su određeni u članku 21. Ugovora,

               DONIJELO JE OVU ODLUKU:

            Članak 1.
            U Odluku 2014/486/ZVSP umeće se sljedeći članak:

                  „Članak 2.a
                  Privremene zadaće

                     1.   Od 18. ožujka 2022. do datuma kada Politički i sigurnosni odbor drugačije odluči, misija EUAM Ukraine ima privremenu, dodatnu zadaću savjetovanja ukrajinskih tijela, posebno Ukrajinske službe za granični nadzor, Carinske službe i lokalnih policijskih snaga, s ciljem olakšavanja priljeva izbjeglica iz Ukrajine u Poljsku, Rumunjsku i Slovačku i priljeva humanitarne pomoći u Ukrajinu.

                     2.   U svrhu savjetovanja ukrajinskih tijela, misija EUAM Ukraine također:

                                 —

                                 izrađuje sliku stanja prometa na granici između Ukrajine i Unije i olakšava razmjenu informacija u tom pogledu između Ukrajine, država članica te institucija i agencija Unije, posebno Agencije za europsku graničnu i obalnu stražu („Frontex”),

                                 —

                                 utvrđuje moguća poboljšanja i pruža strateške savjete ukrajinskim tijelima u pogledu olakšavanja prelaska izbjeglicama i humanitarnoj pomoći na ukrajinskoj granici s Unijom,

                                 —

                                 pomaže, podupire, prati, poučava i savjetuje ukrajinska tijela u području upravljanja prometom na graničnim prijelazima.

                     3.   U svrhu provedbe privremenih, dodatnih zadaća utvrđenih u ovom članku radi potpore Ukrajini, elementi misije EUAM Ukraine mogu privremeno biti smješteni u Poljskoj, Rumunjskoj ili Slovačkoj te obavljaju svoje aktivnosti na terenu na ukrajinskoj strani graničnih prijelaza. U tu svrhu mogu se sklopiti dogovori između misije EUAM Ukraine i tih država članica.”.

            Članak 2.
            Stupanje na snagu
            Ova Odluka stupa na snagu na dan donošenja.

            Sastavljeno u Bruxellesu 18. ožujka 2022.

                  Za Vijeće

                  Predsjednik

               J.-Y. LE DRIAN

            (1)  Oduka Vijeća 2014/486/ZVSP od 22. srpnja 2014. o savjetodavnoj misiji Europske unije za reformu sektora civilne sigurnosti u Ukrajini (EUAM Ukraine) (SL L 217, 23.7.2014., str. 42.).